લગ્ન સાવ ખાનગીમાં નૈનીતાલમાં પેલા મિત્ર યાસીન“મસ્તાના”ના એક સંબંધીના બંગલામાં જ કરવાનું નક્કી કર્યું હતું. પણ કૃષ્ણચંદ્રનું કશું ખાનગી રહેતું જ નહીં. મિત્રોમાં તો જાહેર થઈ ગયું. ને પછી સગાવહાલામાં પણ. “હિંદુ-મુસ્લિમ રમખાણો ફાટી નીકળશે” એવી ધમકીના જવાબમાં કૃષ્ણચંદ્ર કહેતા કે એવાં રમખાણો તો અમારાં લગ્ન પહેલાં પણ થયાં છે, ને લગ્ન પછી પણ થતાં રહેશે. ને જરા વિચારો કે આ તો કોમી એકતાને મજબૂત કરનારી વાત છે. રમખાણો તો આનાથી શાંત થઈ જવાં જોઈએ. કોઈ કહેતું કે “સગાંવહાલાં આપઘાત કરશે.” આવી ધમકી સલમાજીને બહુ મળતી, ત્યારે કૃષ્ણચંદ્ર કહેતા કે “જગતના ઈતિહાસમાં કદી કોઈ સગાવહાલાએ આપઘાત કર્યો નથી. એ કામ (આપઘાત) તો માત્ર પ્રેમીઓ જ કરે છે.”